Τίινα Λίλακ

Η Ίλσε Κρίστιινα (Τίινα) Λίλακ (Ilse Kristiina/Tiina Lillak, γενν. 15 Απριλίου 1961) είναι Φινλανδή αθλήτρια του στίβου, συγκεκριμένα ακοντίστρια, που κατέκτησε τον τίτλο της παγκόσμιας πρωταθλήτριας το 1983 και το αργυρό μετάλλιο στους Ολυμπιακούς Αγώνες του 1984. Επιπλέον κατέρριψε δύο φορές το παγκόσμιο ρεκόρ στον ακοντισμό γυναικών, με ρίψεις στα 72,40 μέτρα το 1982 και 74,76 μέτρα το 1983. Η τελευταία επίδοση είναι η τρίτη καλύτερη όλων των εποχών με το ακόντιο παλαιού τύπου.

Σταδιοδρομία
Η Λίλακ κατέλαβε την τέταρτη θέση στο Ευρωπαϊκό Πρωτάθλημα Στίβου 1982 («Πανευρωπαϊκούς Αγώνες Στίβου»), που είχε διαξαχθεί στην Αθήνα τον Σεπτέμβριο του 1982, με επίδοση 66,26 μέτρα. Ωστόσο, στις 29 Ιουλίου του ίδιου έτους είχε πετύχει το πρώτο της παγκόσμιο ρεκόρ στην πατρίδα της (Ελσίνκι) με επίδοση 72,40 μέτρα. Το ρεκόρ αυτό κράτησε μέχρι τον Σεπτέμβριο του ίδιου έτους, όταν η Σοφία Σακοράφα το κατέρριψε με 74,20 μέτρα στα Χανιά. Το επόμενο έτος η Λίλακ ξαναπήρε το παγκόσμιο ρεκόρ με επίδοση 74,76 μ., που σημειώθηκε επίσης στη Φινλανδία (Τάμπερε), στις 13 Ιουνίου 1983. Αυτή η επίδοση παρέμεινε παγκόσμιο ρεκόρ μεχρι τον Ιούνιο του 1985 και εθνικό ρεκόρ Φινλανδίας μέχρι το 1999, όταν ο τύπος του ακοντίου άλλαξε και τα έως τότε ρεκόρ δεν συγκρίνονται με τα μετέπειτα, τα οποία είναι μικρότερα. Μόνο δύο γυναίκες στην ιστορία έχουν ρίξει το ακόντιο μακρύτερα: η Γερμανίδα Πέτρα Φέλκε και η Βρετανή Φατιμά Χουίτμπρεντ (το παγκόσμιο ρεκόρ με το σημερινό ακόντιο είναι μόλις 72,28 μέτρα).

Το 1983 το πρώτο Παγκόσμιο Πρωτάθλημα Στίβου διεξάχθηκε στην πατρίδα της Λίλακ, που εκμεταλλεύθηκε την ευκαιρία και έγινε η πρώτη παγκόσμια πρωταθλήτρια στον ακοντισμό, επιτυγχάνοντας επίδοση 70,82 μ. στην τελευταία της προσπάθεια, αφήνοντας τη Φατιμά Χουίτμπρεντ στη δεύτερη θέση, να κλαίει ενώ εκείνη πραγματοποιούσε τον γύρο του σταδίου πανηγυρίζοντας με το πλήθος των συμπατριωτών της να παραληρεί. Ολόκληρη η χρονιά ήταν μια επιτυχία σταθερών καλών επιδόσεων για τη Λίλακ, καθώς «έστειλε» το ακόντιο πάνω από τα 70 μέτρα σε 16 διαφορετικές διοργανώσεις.

Η Φινλανδή αθλήτρια κέρδισε και το αργυρό μετάλλιο στους Ολυμπιακούς Αγώνες του 1984 στο Λος Άντζελες, 56 εκατοστά πίσω από τη νικήτρια Τέσα Σάντερσον, που πέτυχε τότε νέο ολυμπιακό ρεκόρ. Εκεί πάντως τελείωσε η σύντομη κορυφαία περίοδος της σταδιοδρομίας της Λίλακ. Το 1985 δεν υπήρχαν μεγάλες διοργανώσεις και το 1986 ήρθε και πάλι τέταρτη στο Ευρωπαϊκό Πρωτάθλημα, ενώ το 1987 έκτη στο Παγκόσμιο. Το 1990 κέρδισε το έβδομο και τελευταίο της εθνικό Πρωτάθλημα Φινλανδίας.

Από τη λήξη της αθλητικής της σταδιοδρομίας το 1992 και μετά η Λίλακ εργάζεται ως μασέρ.

 Αποτελέσματα σε σημαντικούς διεθνείς αγώνες 
Εκπροσωπώντας τη 1980Ολυμπιακοί ΑγώνεςΜόσχα14η (q)56,26 μ.1982Ευρωπαϊκό Πρωτάθλημα Στίβου 1982Αθήνα4η66,26 μ.1983Παγκόσμιο ΠρωτάθλημαΕλσίνκι1η70,82 μ.1984Ολυμπιακοί ΑγώνεςΛος Άντζελες2η69,00 μ.1986Ευρωπαϊκό ΠρωτάθλημαΣτουτγάρδη4η66,66 μ.1987Παγκόσμιο ΠρωτάθλημαΡώμη6η66,82 μ.1988Ολυμπιακοί ΑγώνεςΣεούλ15η (q)60,06 μ.1990Ευρωπαϊκό ΠρωτάθλημαΣπλιτ10η58,80 μ.1991Παγκόσμιο ΠρωτάθλημαΤόκιο15η (q)58,42 μ.Το (q) υποδεικνύει τη συνολική κατάταξη από τον προκριματικό γύρο.

Παραπομπές

Κατηγορία:Φινλανδοί αθλητές του στίβου
Κατηγορία:Ακοντιστές
Κατηγορία:Αθλητές του στίβου στους Θερινούς Ολυμπιακούς Αγώνες 1984
Κατηγορία:Αθλητές του στίβου στους Θερινούς Ολυμπιακούς Αγώνες 1988
Κατηγορία:Αργυροί Ολυμπιονίκες του στίβου
Κατηγορία:Κάτοχοι μεταλλίων του Παγκοσμίου Πρωταθλήματος Στίβου
Κατηγορία:Παγκόσμιοι πρωταθλητές στίβου
Κατηγορία:Φινλανδοί Ολυμπιονίκες